runetrust/blame-folketinget-dk huggingface dataset:
Louise Schack Elholm (V), 2009-02-19:
Jeg synes, det er utrolig positivt, at vi er gået i gang med at få lavet de her familieplejesteder, så derfor er jeg utrolig glad for det initiativ, der allerede er i gang.
Man er jo i gang og arbejder på at udbrede det, så det er jeg rigtig glad for.
Det, jeg så synes er ret kritisk ved det her forslag, er, at det er så ufinansieret, som det er.
Der står ingen steder, hvordan det skal finansieres.
Der er ikke engang et overslag over, hvor meget det her koster.
Så jeg kunne rigtig godt tænke mig at vide, hvor meget SF forventer, at det koster, og hvordan de vil finansiere det, for det står heller ikke i SF's finanslovforslag.
Karen Hækkerup (S), 2009-02-19:
Der var ikke noget svar på, hvor mange millioner Kriminalforsorgen allerede har regnet sig frem til at de i virkeligheden mangler til det her område.
Nu vil jeg så stille endnu et spørgsmål, som jeg heller ikke forventer at få svar på.
Nu vil jeg nemlig stille ministeren et spørgsmål vedrørende de her 4.000-7.000 børn, som vi ved at vi har.
Det er selvfølgelig ikke dem alle sammen, der har kontakt til deres forældre, som er i fængsel, og det er heller ikke alle børnene, der vil have gavn af at have en kontakt, men hvor mange af de børn, der vil have gavn af det, og som altså kommer på besøg, bliver tilbudt at komme på besøg i rum, der ikke er egnet til børn?
Hvis vi har 4.000-7.000 børn, som har brug for en gang imellem at komme ind og se til deres forældre, og vi kun har en håndfuld rum i de forskellige fængsler, så må der jo altså være familiebesøg, som ikke finder sted i de her børnerum.
Kan ministeren fortælle, punkt 1, hvor mange gange børn bliver tilbudt et besøg i fængslet, hvor det ikke er i et børnerum, og punkt 2, hvor mange gange der bliver givet afslag til familier, som ønsker et besøg i et børnerum, men hvor der ikke er plads?
Karina Lorentzen Dehnhardt (SF), 2009-02-19:
Jeg fik sådan set ikke svar på mit spørgsmål om det kæmpebehov, der er for familiebehandlingspladser.
Er det noget, som Venstres ordfører ville sige ja til, at man godt ville være med til?
Den del af forslaget synes man er fornuftig og fantastisk, og man vil gerne være med til at sikre, at det kommer der.
Karen Hækkerup (S), 2009-02-19:
Den konservative ordførers indlæg minder mig utrolig meget om min barndoms forældresamtaler i skolen, hvor læreren stod og sagde, at der var en rivende udvikling i gang.
Der blev aldrig rigtig sat ind eller gjort noget eller sagt noget specielt, der var bare en rivende udvikling i gang.
Jeg synes i virkeligheden, at man - selv om jeg medgiver, at Det Konservative Folkeparti åbenbart har sympati med de her børn, det synes jeg også er det mindste, man kan have - åbenbart er tilfreds med at ville have indsatsen koncentreret om, at man skal uddanne de ansatte, og man skal hjælpe de indsatte.
Men hvor er hjælpen til børnene?
Den konservative ordfører siger, at det er rigtigt, at det er meget tabubelagt, og at vi selvfølgelig skal italesætte alt det der med, at far er i fængsel og måske har gjort noget, der er rigtig slemt.
Hvordan kan vi egentlig gøre noget mere for at hjælpe de her børn?
Vivi Kier (KF), 2009-02-19:
Det har vi skam masser af bud på: hele vores sociale udspil omkring udsatte børn.
Nu skal vi passe på, at alle børn ikke bliver sat i specielle båse, men børn, der er udsatte, børn, der mistrives, skal jo have hjælp og støtte og vejledning.
De voksne, der omgås børnene, skal da til enhver tid være opmærksomme på de signaler, børnene udsender.
Nu hørte jeg, at fru Karen Hækkerup selv foreslog før, at der skulle være nogle samtalegrupper for børn, og det synes jeg da er et rigtig, rigtig godt forslag.
Men som jeg har hørt det, er det faktisk noget af det, man også arbejder på i Kriminalforsorgen, nemlig at lave nogle særlige samtalegrupper, ligesom man kender fra Kræftens Bekæmpelse eller alle mulige andre områder, men her for de børn, som har nogle forældre, der er indsatte.
Og når jeg siger rivende udvikling, så er det jo rigtig, rigtig ærgerligt, at fru Karen Hækkerup ikke synes, det er en rivende udvikling, at man er i fuld gang med en masse tiltag ude i Kriminalforsorgen.
Det duer åbenbart ikke, medmindre vi herindefra har sat en lovgivning i værk og har sagt, at det er det, der skal ske, kun da er det udvikling.
Jeg er rigtig, rigtig glad for, at man derude selv gerne vil være med til at påvirke situationen.
Karen Hækkerup (S), 2009-02-19:
Jeg synes bare, man skulle sætte det lidt mere i system, og jeg synes også, det er lidt ærgerligt, at det virker, som om den eneste her i Folketingssalen, der åbenbart er fuldt oplyst om alle de fantastiske elementer, der findes ude i virkeligheden, er den konservative ordfører.
Jeg kan kun opfordre til, at man senere hen vil tage en nærmere drøftelse i Retsudvalget og ikke kun foretage en præcis gennemgang af de initiativer, ministeren tidligere gennemgik, men sådan set også drøfte, hvad vi gør for at hjælpe de børn, hvad vi gør for at lave samtalegrupper, hvad vi gør for at sikre, at besøgsadgangen til forældre eller nærtstående til de indsatte bliver bedre.
Vi må også se på, hvad vi kan gøre ude i skolerne, for at det ikke skal være tabu, så man ikke kan fortælle, at mor eller far er blevet sat i fængsel.
Hvad gør vi egentlig for at hjælpe de børn?
Mit indtryk er, at vi gør for lidt, også selv om der er en rivende udvikling i gang.
Den skal selvfølgelig have lov til at fortsætte, men kunne vi ikke gøre lidt mere?
Det er bare det, jeg spørger til.
Vivi Kier (KF), 2009-02-19:
Vi kan altid gøre mere, vi kan altid gøre det bedre, og alle satspuljepartierne sidder jo og er i gang med Barnets Reform, og her kunne man også tage spørgsmålet med.
Der sker rigtig, rigtig meget.
Vi sidder ikke passivt tilbagelænet uden at gøre noget som helst, sådan som fru Karen Hækkerup gerne vil fremstille det.
Jeg tillader mig bare i al stilhed at sige, at jeg er rigtig, rigtig glad for vores Kriminalforsorg, som også er med i en udvikling, og som også af sig selv tager en masse initiativer, uden at vi nødvendigvis skal presse lovgivning ned over den.
Line Barfod (EL), 2009-02-19:
Ordførerne for regeringspartierne og Dansk Folkeparti, der normalt er med til at gennemføre en enorm detailstyring og bureaukratisering af den offentlige sektor, og som normalt overhovedet ikke har nogen som helst tillid til offentligt ansatte, men tværtimod pisker dem med masser af minuttyranni og kontrolskemaer, har stået her og talt om den enorme tillid, man har til, at alt sker af sig selv.
Nogle gange kan jeg godt undre mig lidt over, hvordan man forestiller sig tingene kan ske, uden at der kommer penge med, og man samtidig pisker de samme ansatte til alt muligt andet.
Det er jo her, kæden ligesom hopper af.
Problemet er bare, at det hovedsignal, der kommer fra Folketinget til Kriminalforsorgen, er, at det skal være så forfærdeligt som muligt at sidde i fængsel.
Vilkårene for dem, som sidder i fængsel, skal strammes så meget som overhovedet muligt, og der er fjernet en lang række muligheder for udgang og dermed for at have et godt forhold til sin familie, for at tage uddannelse osv., mens man sidder i fængsel.
Det, som har gennemstrømmet hele den periode, hvor regeringen og Dansk Folkeparti har siddet ved magten, er, at man absolut ikke har ønsket at forbedre forholdene.
Samtidig har man heldigvis åbnet noget mere for misbrugsbehandling og forskellige andre former for behandling, og mange ansatte i Kriminalforsorgen gør et kæmpe arbejde for alligevel at prøve at lave nogle ordentlige forhold i fængslerne.
Som det er blevet sagt af mange ordførere under debatten, har jeg også stor tillid til, at man gerne vil.
Hvis man - som det er lagt op til af De Radikale, og som vi skal diskutere lidt senere i dag, også i forbindelse med SF's forslag ønsker at gøre en langt bedre indsats for de indsattes børn for at sikre, at det ikke er dem, der lider under forældrenes fængsling, bliver vi altså nødt til at sikre, at Kriminalforsorgen har lov til det, og at den har de nødvendige midler til det, og det kræver altså, at vi træffer beslutning om det i Folketinget.
Derfor håber jeg bestemt også, at vi som opfølgning på de forslag, vi diskuterer nu i dag, får en ordentlig debat i Retsudvalget og forhåbentlig kan afgive en betænkning eller en beretning over forslagene, hvor vi får nedskrevet alle de pæne ord, som regeringspartiernes og Dansk Folkepartis ordførere har stået og sagt om, hvor vigtigt det her er, og hvor stor tillid man har til Kriminalforsorgens medarbejdere.
Det kunne være godt at se på skrift som noget, der binder, og ikke kun som pæne ord uden betydning.
Jeg synes, det er rigtig godt, at forslagene her er blevet fremsat, så vi har muligheden for at få diskuteret, hvad vi kan gøre, så børnene ikke bliver de store tabere, og jeg håber virkelig, der kommer noget positivt ud af debatterne.
Brian Mikkelsen (KF), 2009-02-19:
Børnene er i fokus, børnene er i centrum, børnene er højt prioriteret.
Men hvis man laver det for firkantet og for rigoristisk, som jeg synes at der bliver lagt op til her, så mister det også sin betydning.
Familierne skal selv være indstillet på at deltage, fordi man gør det for børnenes skyld.
Og derfor kræver det også en vis form for selvstændighed, at de selv tager nogle initiativer.
Den måde, man har bygget strukturen op på i Kriminalforsorgen, synes jeg er fornem og god, og jeg ved, at man gør en fornem indsats for familierne, specielt med henblik på at sikre børnene nogle ordentlige vilkår.
Karina Lorentzen Dehnhardt (SF), 2009-02-19:
Jeg beklager rigtig meget, at jeg sådan var lige i sidste øjeblik.
Med hensyn til der her med, om indsatsen er god nok, når en forælder fængsles, og om der er klare retningslinjer i forhold til socialforvaltningen, så mener jeg faktisk, at det er et problem, at det er politiet, som kommer ud til den pågældende familie, og som skal stå og foretage et skøn over, om den her familie har brug for hjælp.
Man kan jo godt forestille sig, at det er en familie, som er i krise eller i chok, og som faktisk ikke har ressourcerne til selv at tage en videre kontakt.
Politiet vil jo normalt skønne, at hvis der er to forældre i familien, bør man ikke foretage sig yderligere, og det betyder, at sagen sådan set ikke bliver givet videre til socialforvaltningen, men familien kan godt have brug for noget hjælp.
Så synes ministeren ikke, at der er et behov for, at vi gør noget på det her område?
Brian Mikkelsen (KF), 2009-02-19:
Der er en bred palet af forskellige initiativer inden for Kriminalforsorgen, for øvrigt i tæt samarbejde med politiet, og der er også yderligere tiltag på vej.
Karina Lorentzen Dehnhardt (SF), 2009-02-19:
Jamen man skal jo bare som familie være enormt ressourcestærk, hvis man vil gøre brug af de her ting.
Og det er ganske urimeligt, at det er politiet, der skal stå og foretage det her skøn.
Jeg synes, at det ville være meget, meget på sin plads, at vi her lavede nogle retningslinjer, der sikrede, at vi fik samlet op på hver eneste familie, der havner i den her situation.
Det kan godt være, at der er nogle familier, som ikke har brug for hjælpen og vil sige nej tak, når socialforvaltningen henvender sig, men jeg har bare en formodning om, at de allerallermest ressourcesvage familier vil tumle med deres egne problemer og simpelt hen ikke formår at komme ud og få hentet den her hjælp hjem.
Louise Schack Elholm (V), 2009-02-19:
Jeg synes, det er utrolig positivt, at vi er i gang med en udvikling, hvor der kommer flere familieplejepladser.
Men jeg synes, at hele det her forslag bygger på en idé om, at man bare kan foreslå ting uden at finansiere dem.
Jeg kan ikke forstå, hvordan et parti, der mener, at man er økonomisk ansvarlig, kan komme med forslag, man ikke engang har beregnet omkostningerne af, og som ikke engang fremgår af dets finanslovforslag.
René Christensen (DF), 2009-02-19:
Jeg er enig i, at der kan være steder, hvor forholdene ikke er optimale, men jeg vil sige, at der også er steder, hvor de er næsten optimale, hvis man kan sige det sådan, og det kan man måske blive nødt til at leve med i en periode, indtil vi får sat gang i processen med at få bygget bl.a. et nyt, meget stort fængsel, hvor de her faciliteter jo faktisk er prioriteret meget højt.
Karina Lorentzen Dehnhardt (SF), 2009-02-19:
Nu har ordføreren jo flere gange sagt, at der er positive tanker i forslaget, og under behandlingen af det foregående forslag sagde ordføreren også, at der var væsentlig mere gods i SF's forslag.
Så kunne jeg bare godt tænke mig at vide: Hvad er det for nogle ting, som Dansk Folkeparti kunne tænke sig at gå videre med sammen med SF og resten af oppositionen i det forslag, der ligger fra SF?
Hvad er det, der skal til, for at vi kan lave noget fælles på det her og sikre, at børn af indsatte får forbedrede vilkår?
René Christensen (DF), 2009-02-19:
Hvad er det, der betyder noget for barnet i den situation, hvor en forælder skal i fængsel?
Der bliver også gjort rede for i bemærkningerne, at det her, som jeg siger, er et meget tabubelagt område, også i forhold til at der faktisk kan være velfungerende familier, som kommer i den her situation af den ene eller den anden grund.
Der vil jeg sige, at det er utrolig vigtigt, i forbindelse med at vi nu laver »Barnets reform« og at vi taler om en tidlig indsats, netop at få taget emnet børn af fængslede med.
For det er et emne, som jo fylder meget, når man taler om det, men det falder også tit lidt ud igen, for det er ikke det, der sådan er mest fremme.
Så jeg synes, det er rigtig godt, at vi har fået den her debat, og at vi har fået fokus på det her område, og det er i hvert fald noget, som Dansk Folkeparti vil tage med videre i forbindelse med »Barnets reform« og tidlig indsats.
Karina Lorentzen Dehnhardt (SF), 2009-02-19:
Så jeg har nu fået håndslag på, at vi sagtens kan finde ud af noget i forhold til at forbedre forholdene for børn af indsatte.
Det vil jeg se frem til, og jeg håber, at Dansk Folkeparti kan være med til at lave en beretning på det her område på de punkter, hvor vi er enige.
Morten Østergaard (RV), 2009-02-19:
Det er jo en fabelagtig realisme, man har i forhold til det her: Når der skal stemmes for at hæve strafferammerne, så folk kommer til at sidde længere tid i fængsel, mens køerne af folk, der venter på at komme ind at afsone, bliver større og større, har Dansk Folkeparti jo ingen betænkeligheder.
Men det, der er svaret fra hr. René Christensen, er, at det bare er ærgerligt for de børn.
Så må man jo stille en pavillon op eller nedlægge nogle celler og bygge om.
Men pointen her er, hvorvidt det er barnets tarv eller alle de andre hensyn, der afgørende?
Så når justitsministeren og hr. René Christensen taler om fleksibilitet, er det fleksibilitet alene med henblik på at fravige det, som alle er enige om er barnets tarv.
René Christensen (DF), 2009-02-19:
Det kan jeg sagtens tilslutte mig.
Det kan vi sagtens.
De ting, vi er enige om, kan vi som regel lave med de fleste.
Vivi Kier (KF), 2009-02-19:
Det her beslutningsforslag minder jo meget om det beslutningsforslag, vi behandlede for lidt siden - der er lidt flere punkter i det her.
Da beslutningsforslagene ikke er slået sammen og ikke bliver behandlet sammen, og da jeg tidligere har hørt, at Socialistisk Folkeparti kunne stemme for De Radikales forslag, formoder jeg, at det må være De Radikale, der ikke kan sige god for det her beslutningsforslag, siden vi behandler dem hver for sig.
Man kan jo begynde en lang debat en gang til, men mit udgangspunkt skal som før være, at det er barnet og barnets tarv, der først og fremmest skal ligge os på sinde.
Det er meget, meget vigtigt, at børn selvfølgelig har en kontakt, og også en god kontakt, med deres biologiske forældre.
Og som jeg sagde i mit første indlæg, er der et stort tabu forbundet med at have en far eller mor, der er kommet i fængsel.
Men det er rigtig svært at sige, at ens far eller mor sidder i fængsel, fordi der følger så meget andet med: Hvorfor gør de det?
Besøgsmulighederne har vi diskuteret under behandlingen af det første forslag, og det her forslag er så udvidet lidt, i forhold til at det skal være børnevenlige omgivelser og lignende.
Jeg må sige, ligesom jeg sagde før, at man næsten kunne tro, at der overhovedet ikke sker noget på det her område, men det gør der.
Der er en udvikling i gang; Kriminalforsorgen har rettet fokus mod det her område.
Og nej, det er ikke færdigt, for så længe der er en udvikling i gang, sker der fortsat noget nyt.
Jeg har hæftet mig meget ved, at ministeren i sin tale sagde, at der er et arbejde i gang, og nævnte alle de tiltag, som Kriminalforsorgen i de her år gør på det her område med hensyn til at få børnene til at føle sig trygge og have nogle gode rammer.
Der er et arbejde i gang, som bliver samlet op og bliver beskrevet, og sådan som jeg hørte det, skulle den beskrivelse komme sidst på året, og den vil jeg da glæde mig til at se.
Jeg synes, vi skal følge det her nøje, men der sker faktisk rigtig meget; der er en udvikling i gang, der er fokus på det her område, og med den begrundelse, som jeg også brugte før, ser vi ingen grund til at lave ny lovgivning på området.
Men det er et væsentligt område, ja.
Karina Lorentzen Dehnhardt (SF), 2009-02-19:
Jeg skal bare gentage mit spørgsmål også til den konservative ordfører: Mener den konservative ordfører, at fem familiebehandlingspladser rækker til den store mængde børn af indsatte, som der er i Danmark p.t.?
Der er fem behandlingspladser, og de findes på Sjælland; der findes ikke nogen i Jylland eller på Fyn.
Er det rimeligt, og bør vi ikke sørge for, at der bliver udrullet en plan hurtigst muligt for, hvordan vi kan få etableret nogle flere af de her pladser?
Vivi Kier (KF), 2009-02-19:
Igen må jeg sige, at der jo er en udvikling i gang.
Kriminalforsorgen har fokus på det her område, og der er faktisk et arbejde i gang, hvor man skal beskrive alle de tiltag, der er gjort.
Men det allerallervigtigste er, at man kan snakke i øjenhøjde med sin far eller sin mor, der er indsat.
Rammer betyder rigtig, rigtig meget, men det allerallervigtigste er, at kontakten er der, hvis børnene ønsker den.
Karina Lorentzen Dehnhardt (SF), 2009-02-19:
Det er meget fint, at der er en masse initiativer i gang, og at der er en udvikling, men der er faktisk ikke en udrulningsplan for at etablere flere behandlingspladser til familier.
Der er for nylig kommet en rapport fra Kriminalforsorgen, som faktisk viser, at det her er vejen frem, og at det simpelt hen er ideen til at få de her familier til at fungere.
Det vil reducere gentagelseskriminaliteten for den indsatte, og formentlig vil det også have en positiv afsmitning på de børn, som så ikke havner i kriminalitet senere.
Synes den konservative ordfører ikke, at vi bare skal se at komme i gang og få lavet en udrulningsplan, og vil den konservative ordfører ikke sige ja til den del af SF's forslag for børnenes skyld?
Vivi Kier (KF), 2009-02-19:
Jeg vil gerne sige, at som konservativ ordfører er jeg meget, meget optaget af børn og udsatte børn; at børn får en tryg og god opvækst; at der er voksne omkring barnet, som opfatter, hvis barnet mistrives og ikke har det godt.
Der skal man sætte ind, og der er rigtig, rigtig mange fantastiske tiltag.
Jeg er også optaget af, at der under Kriminalforsorgen i forbindelse med børn, der har indsatte forældre, også er nogle gode forhold, men jeg synes, det er meget, meget væsentligt at bemærke, at der er en udvikling i gang, og at der sker en hel masse på det her område.
Jeg synes da helt klart, at vi skal blive ved med at følge det, og vi skal da se den rapport, der kommer sidst på året, og som beskriver de tiltag.
Og når vi har set den rapport, er jeg da meget villig til at tage en debat endnu en gang.
Jeg synes, det er vigtigt, at vi har debatten, også af hensyn til alle de børn, som har en far eller mor, der sidder i fængsel, for at vise dem, at det her emne er et emne, man godt må snakke om og også snakke højt om.
Det er rigtig svært, og uanset hvor meget lovgivning vi vedtager herinde, kan vi desværre ikke vedtage, at nu skal det ikke være tabu at snakke om det mere.
Men det kan vi gøre ved hele tiden at have en løbende dialog om det.
At vi tager hånd om de udsatte børn er det væsentligste for mig, og det mener jeg faktisk at vi gør i det her land.
René Christensen (DF), 2009-02-19:
Hvis der ikke er fysisk mulighed for at bygge flere rum, bygge ud, gøre rummene større og andre ting, er det jo meget, meget svært at lovgive på området og sige, at man skal gøre noget, som fysisk ikke er muligt.
Men jeg må sige, at der jo er gjort tiltag på det her område, for det er også besluttet, at der skal bygges et nyt stort fængsel på Falster, og der håber vi også, at en del af det gamle byggeri så ikke vil blive brugt så meget, for det er jo, som der bliver sagt, fuldstændig rigtigt, at noget af det ikke er tidssvarende.
Men man må jo også erkende, at der kan være nogle fysiske rammer, som ikke gør det muligt, og derfor ligger der også nogle minimumskrav til bemaling og lys, så det bliver gjort så godt, som det kan gøres, i de ikkeoptimale rammer, der er i dag.
Karen Hækkerup (S), 2009-02-19:
Det er jo tankevækkende, at vi bor i et samfund, hvor der er råd til at give milliarder i skattelettelser, men der ikke er råd til at hjælpe børn, som har hjælp behov.
Venstres ordfører har en hel masse fine ord og alle mulige gode intentioner om, hvor meget godt vi gerne vil gøre for børnene, men når der ikke er nogen penge til det og nogen anvisning på, hvordan pengene skal findes, må man bare nøjes med de fine ord, så er børnenes behov ligegyldige.
Det må være den konklusion, man kan drage af det, der blev sagt fra talerstolen.
Vi kan altså sige, at det er godt nok, at man kan gøre noget for børnene, hvis der er penge til det.
Men hvis ikke der er penge til det, er det i orden, at der kun er fem rum i det her land, hvor der er familiebehandlingssteder, når vi ved, at vi har flere tusinde børn og familier, som har behovet.
Er det virkelig rigtigt, at man synes, at det her alene skal være en snak om, hvorvidt der er penge nok?
Kan man ikke se, at det her principielt er noget, man må sige, at her er vi simpelt hen for dårlige i Danmark, og det er pinligt, og vi bliver nødt til at gøre noget ved det for børnenes skyld?
Louise Schack Elholm (V), 2009-02-19:
Jeg er rigtig glad for, at vi er i gang med at lave familieplejepladser.
Men jeg kan jo notere mig, at SF ikke har finansieringen til det her, og det har S jo heller ikke umiddelbart.
Men eftersom man gerne vil imødekomme det og åbenbart synes, at skatten skal op - går jeg ud fra så er det måske der, man skal finde finansieringen.
Det er altid interessant at høre, når man kommer med et forslag, hvordan det så skal finansieres, for vi har jo alle sammen masser af gode intentioner, og vi vil gerne bruge rigtig mange penge på velfærd.
Vi har investeret i rigtig, rigtig meget velfærd, men man skal jo også bare lige være opmærksom på, at det jo ikke er en uendelig stor kasse.
Man kan jo ikke bare bruge penge.
Det er skatteborgernes penge, og et eller andet sted skal de komme fra.
Skal skatten op, eller hvor skal de komme fra?
Karen Hækkerup (S), 2009-02-19:
Man kunne jo tage at vende det om og så kunne man sige: Hvordan går det egentlig med kriminaliteten under den her regering?
Hvordan går det egentlig med trygheden ude i samfundet?
Hvordan går det egentlig med de skyderier, der dagligt eksempelvis plager Nørrebro?
Hvordan går det med den utryghed, som borgerne føler under den her borgerlige regering?
Hvordan er det lige, den borgerlige regerings retspolitik har virket på folks hverdag?
Er det blevet mere trygt?
Nej, det er der nok rigtig mange mennesker, der vil sige at det faktisk ikke er.
Vi ved, at en tidlig indsats over for børn virker, og i det her tilfælde er det så børn af indsatte, som vi ved har en ekstra stor risiko for selv at havne i kriminalitet.
Men det kunne også være en indsats i forhold til børn, der skulle fjernes fra hjemmet, eller det kunne være en indsats i forhold til børn, hvis storebrødre er havnet i kriminalitet, og hvor man ikke gør nok for at få samlet op på de små brødre.
Det er, hver eneste gang vi har noget med noget forebyggende.
Men alligevel siger Venstre bare: Hvor er pengene henne?
Kunne man ikke engang se ud i fremtiden og så se, at hvis man sætter ind med rettidig omhu, sparer man penge i den anden ende?